Íslenskt menningar - og listalíf missti afar mikið við lát Þorvalds Þorsteinssonar myndlistarmanns og rithöfundar þegar hann féll frá árið 2013 , aðeins rúmlega fimmtugur . Þekktasta verk hans , Skilaboðaskjóðan , hefur tvívegis verið sett á svið í Þjóðleikhúsinu og í gærkvöldi var Engillinn , mósaíkverk unnið upp úr ýmsum öðrum verkum Þorvalds , frumsýnt í Kassanum . Það var gæfuspor að fá Finn Arnar Arnarson myndlistarmann og leikmyndahönnuð til að setja sýninguna saman og stýra henni en honum , óvönum leikstjóra , til halds og trausts sem dramatúrg var Gréta Kristín Ómarsdóttir . Sýningin byrjar strax þegar við nálgumst Kassann því þá heyrum við alvöruþrungna rödd lesa nöfn fólks úr skattskránni og þakka því fyrir framlag þess til lista og menningar . Það er kannski freistandi að bíða og gá hvort manns eigið nafn verði lesið en nöfnin eru ekki í stafrófsröð þannig að það myndi æra óstöðugan . Fleira er óvenjulegt við þessa leiksýningu því í hléinu bjóða kvenfélagskonur súkkulaði og skrautlegt bakkelsi til sölu til styrktar Kvenfélagasambandi Íslands sem er nírætt í ár . Leiksýningin sjálf byrjar með hvelli og allir leikendur liggja í valnum þegar „ engillinn “ kemur í reykkafarabúningi inn um dyr uppi undir lofti , fikrar sig niður stiga og býr sig til að bjarga konu sem líf leynist í ( Guðrún S. Gísladóttir ) . Þau taka tal saman og konunni verður tíðrætt um hve mikilsverðu hlutverki brunaliðsmenn gegna í samfélaginu . Um þetta ræða þau góða stund – væntanlega meðan húsið brennur ! Þetta er eitt af mörgum atriðum í sýningunni úr Vasaleikhúsinu hans Þorvalds sem leikin voru í Útvarpinu á sínum tíma og gefa svo einstaka mynd af sýn hans á mannlífið . Hann er í verkum sínum svo glöggur , svo næmur á hið smáa í því stóra , og svo hrikalega fyndinn . Þetta er líka ákaflega skemmtileg sýning eins og hæfir slíkum höfundi . Ótalmörg myljandi fyndin atriði má kalla fram í hugann : Eggert Þorleifsson í lögreglubúningi að elta Guðrúnu S. Gísladóttur í stöðumælavarðarbúningi kringum borð og bekki , þrjár skátastúlkur úti í skógi , flugfreyjan ( Arndís Hrönn Egilsdóttir ) á í hátíðlegum samræðum við farþega í flugvél ( Baldur Trausti Hreinsson ) og það besta af öllu : Kóngulóarmaðurinn ( Atli Rafn Sigurðarson ) mundar sig til að taka listrænar ljósmyndir af frægri leikkonu og leikskáldi ( Ilmur Kristjánsdóttir ) . Sum atriðin eru alveg stök en önnur minna á sig aftur seinna . Lengsta verkið segir frá hjónum ( Eggert og Guðrún ) sem eru að sýna yngri hjónum ( Baldur Trausti og Arndís Hrönn ) íbúðina sína – kannski er hún til sölu . Þetta verk er alveg tvískipt , fyrst fáum við að sjá þegar Guðrún sýnir Arndísi svefnherbergisskápana , seinna sjáum við það sem gerist hjá Eggerti og Baldri í eldhúsinu á meðan . Smám saman kemur í ljós hvaða mann persónurnar hafa að geyma og það er ekki alltaf fallegt . Í þessu atriði skein stjarna Eggerts ansi skært . Allir fengu leikararnir raunar að láta ljós sitt skína og gerðu það af örlæti og gleði . Yfir allri sýningunni ríkir svo engillinn sjálfur í sínum reykkafarabúningi . Hann er ekki tíundaður í leikskrá ; líklega er hann annars heims . Finnur Arnar sá að sjálfsögðu um leikmyndina sem var gerð úr á að giska milljón fundnum hlutum sem allir eru til sölu til styrktar kvenfélagasambandinu . Hún kom raunar hvað eftir annað á óvart , reyndist geyma í sér óvænta geima , jafnvel á mörgum hæðum . Þórunn María Jónsdóttir sá um búningana sem voru önnur milljón og vakti iðulega furðu og kátínu hvað leikararnir voru snöggir að skipta ; einstaka sinnum á sviðinu fyrir framan okkur . Gervin voru sömuleiðis hrikalega skemmtileg , sumar hárkollurnar verða áreiðanlega ógleymanlegar ! Ólafur Ágúst Stefánsson skapaði ótal stemningar með ljósunum sínum og hljóðmyndin var í hæfum höndum Kristjáns Sigmundar Einarssonar og Elvars Geirs Sævarssonar . Tónlist er eftir Pétur Ben og Elvar Geir og auðvitað líka eftir Þorvald sjálfan en hvergi sá ég í prentaðri leikskrá eða á netinu nefnt að í sýningunni syngur Megas úr Ósómaljóðum Þorvalds . Það er makalaus flutningur og full ástæða til að hampa honum . Silja Aðalsteinsdóttir